C 184/76
BG
Официален вестник на Европейския съюз
25.5.2023 г.
4.2.4.
Изключително важно е да се вземе предвид значителното разнообразие на органите по въпросите на равенството в държавите членки по отношение на броя, структурата и начина на действие и да се спазват националните правни рамки и практики, като същевременно се избягва занижаване на съществуващите стандарти за защита срещу дискриминацията, включително чрез отслабване на настоящите правомощия на органите по въпросите на равенството съгласно различните национални законодателства.
Освен това има и различия по отношение на начина, по който организациите на социалните партньори и гражданското общество участват в процеса, и това следва да се вземе предвид (15).
4.2.5.
ЕИСК счита, че правото на органите по въпросите на равенството да участват в съдебни производства, които вече съществува в редица държави членки, е от съществено значение, за да се гарантира по-добра защита на принципите на равното третиране, особено в ситуации, когато жертвите нямат достъп до правосъдие, поради процесуални или финансови пречки, и при невъзможност да установят контакт със социалните партньори.
Освен това ЕИСК подчертава, че в съответствие със съществуващите директиви в областта на равенството правомощията за водене на съдебни спорове на органите по въпросите на равенството следва да не засягат, а да допълват съответните правомощия и правен статут на социалните партньори и организациите на гражданското общество в съответствие с критериите, определени в тяхното национално право (16).
В това отношение е много важно органите по въпросите на равенството да си сътрудничат на национално равнище със съдилищата, със специализираните административни съдилища като съдилищата по трудовоправни спорове и със социалните партньори.
4.2.6.
ЕИСК признава, че изпълнението на задълженията за доказване съгласно съществуващите директиви за равно третиране изисква достъп до доказателства за всички страни, които имат законен интерес да заведат дело от името или в подкрепа на жертви на дискриминация, като например социалните партньори, органите по въпросите на равенството и организациите на гражданското общество.
Упражняването на правомощия за разследване в този контекст трябва да не засяга правомощията и независимостта на разследванията, провеждани от съдилищата, трибуналите и други публични органи за наблюдение, като например инспекциите по труда.
4.2.7.
ЕИСК счита, че акцентът в тези две предложения следва да бъде поставен в по-голяма степен към възприемането на насочен към отделния човек подход спрямо жертвите на насилие или дискриминация.
В това отношение следва да се осигури адекватна защита на жалбоподателите, за да се избегне мълчание поради страх от последици.
Следва да се гарантират пропорционално и адекватно обезщетение за престъплението, извършено от жертвата, и наказания за нарушителите.
Санкциите, които могат да включват изплащане на обезщетение на жертвата, трябва да бъдат ефективни, пропорционални и възпиращи в съответствие с член 17 от Директива 2000/78/ЕО (17). 4.3.
Повишаване на осведомеността 4.3.1.
ЕИСК приветства акцента върху повишаването на осведомеността и подчертава, че е важно държавите членки и органите по въпросите на равенството да увеличат усилията си за повишаване на осведомеността, включително като подкрепят организираното гражданско общество при предотвратяването на дискриминацията и създаването на равенство.
ЕИСК предлага информационни кампании за правата в ЕС и зачитането на многообразието, разработени и финансирани от Европейската комисия, да се осъществяват от националните органи по въпросите на равенството заедно с организациите на гражданското общество и социалните партньори и да бъдат адаптирани към потребностите на териториите.
Следва да се обърне специално внимание на най-уязвимите групи, като от ранна възраст се започне планирането на специални кампании, насочени към децата и младите хора в училище.
4.3.2.
ЕИСК настоятелно призовава социалните партньори и организациите на гражданското общество да бъдат включени в подготовката, изпълнението и разпространението на тези информационни кампании.
Идеите на съответните организации ще увеличат обхвата и ефикасността на кампаниите и могат да дадат гласност на най-уязвимите групи. 4.4.
Събиране на данни 4.4.1.
Органите по въпросите на равенството играят важна роля в събирането на данни, която надхвърля събирането на данни за собствената им работа.
Това се признава в директивите и, наред с другото, на органите по въпросите на равенството се предоставят правомощия за достъп до статистически данни, събрани от публични и частни субекти, включително публични органи, профсъюзи, дружества и организации на гражданското общество.
Тази статистическа информация не следва да съдържа лични данни и събирането ѝ трябва да ограничи допълнителната административна или финансова тежест
(15)
(16)
(17)
Въпросите, свързани с процесуалната легитимация на всички страни, които имат законен интерес да участват в производства за недискриминация съгласно директивите на ЕС за равенство, като синдикалните организации, сдруженията на работодателите, органите по въпросите на равенството и организациите на гражданското общество, се уреждат от съществуващите директиви на ЕС за равенство, и по-специално от член 9, параграф 2 от Рамковата директива за заетостта (Директива 2000/78/ЕО) и член 17, параграф 2 от преработената Директива за равенството между половете (Директива 2006/54/ЕО).
Съображение 34 от Предложение за директива COM(2022) 688 final и съображение 35 от Предложение за директива COM(2022) 689 final, в които се посочва, че предложените разпоредби относно процесуалната легитимация не засягат ролята, правомощията и задачите на социалните партньори и гражданското общество при участието им в производства за налагане на задължения съгласно законодателството за борба с дискриминацията.
ОВ L 303, 2.12.2000 г, стр. 16.